William G. Morgan

William G. Morgan bio je američki profesor tjelesnog odgoja koji je u historiju ušao kao izumitelj odbojke. Rođen je u Lockportu (New York) 1870. godine kao najstariji sin Georgea Henryja Morgana (1841-1915) i Nancy Chatfield (1848-1932). Srednju školu završio je u Gillu, nakon čega se upisao na Springfield College u Massachusettsu. Tu je 1892. upoznao Jamesa Naismitha, izumitelja košarke. Poput Naismitha, i Morgan je otišao na YMCA kako bi ostvario karijeru kao profesor tjelesnog odgoja. Pod utjecajem Naismitha i košarke, Morgan je 9. februara 1895. u Holyokeu izumio timski sport prvobitno nazvan mintonette, koji je bio manje energičan i pogodniji za starije članove YMCA-ja, ali koji je i dalje zahtijevao atletske sposobnosti. Kasnije je Alfred S. Halstead gledao novi sport i promijenio mu ime u odbojka (eng. volleyball) pošto je poenta igre u odbijanju lopte (volley) naprijed-nazad preko mreže.

 Lični život 
Supruga mu je bila Mary King Caldwell i s njom je imao četvero djece. Umro je 1942. u rodnom gradu. Jedna osnovna škola u Holyokeu danas nosi njegovo ime.

 Vanjski linkovi 
Biografija na Volleyball.org
Biografija na Springfield Collegeu

Kategorija:Odbojka
Kategorija:Američki pedagozi
Kategorija:Amerikanci porijeklom iz Velsa
Kategorija:Biografije, Lockport (New York)
Kategorija:Rođeni 1870.
Kategorija:Umrli 1942.